- ዓይኑሞ ማፃኣፖ
- <
- 28
- >

28
ዳውቴ ዓይኑሞ
ማኣዶ ዴንቃኒ ሺኢቂንቴ ሺኢጲሢ
1 ናንጊና ናንጋ ጎዳሢዮ! ኔ ባንሢ ታ ዒላታኔ፤
ታኣኮ ላላሢዮ፥ ዋይዜዖ ታኣም ዋይዚባኣያ ማዒፖ፤
ኔኤኒ ታኣም ዚቲዮ ጌዔያታቴ
ዔቴይዳ ዱኡኪንቴ ዓሲ ታኣኒ ማዓንዳኔ።
2 ማኣዶሮ ኔ ባንሢ ታ ዒላታ ዎዶና
ኔኤኮ ዱማዼ ጌኤዦ ማኣሮ ባንሢ
ኩጮ ታኣኮ ታ ዔቂሳኣና
ሺኢጲፆ ታኣኮ ዋይዜ።
3 ዔያቶኮ ዒኖ ጋራ ጌኔ ባኣዚ ዓኣታንቴ
ፔ ላጎና ዎላ ኮሺ ጌስታ ፑርቶ ማዻ ዓሶና
ዋይዞ ዒፃ ዓሶና ዎላ ጎቺ ታና ዔኪ ዓኣዺፖ።
4 ዔያቶኮ ማዾ ጉዴያ
ዔያታ ማዼ ፑርቱሞ ጉዴያ
ዔያቶም ጪጌ፤
ዔያታ ማዼሢ ጉዴያ ዔያቶም ማሂ ዒንጌ። ዮሃ. ፆፔዻ 22፡12።
5 ናንጊና ናንጋ ጎዳ ዔያታ ዔኤቢኬ ጎዑዋሢሮ
ዒዚ ማዼ ማዾዋ ዔያታ ማሉዋሢሮ
ዒዚ ዔያቶ ሻሃንዳኔ፤
ጊንሣ ማሂያ ዒ ዔያቶ ኮሻዓኬ።
6 ታኣኮ ሺኢጲፆ ዒዚ ዋይዜሢሮ
ናንጊና ናንጋ ጎዳ ዓንጂንቴያ ማዖንጎ።
7 ናንጊና ናንጋ ጎዳ ታኣኮ ዎልቃሢና ጊቲማሢናኬ፤
ዒና ታኣኮ ዒዛ ጉሙርቃኔ፤
ዒዚያ ታና ማኣዴኔ፤
ዒና ታኣኮ ኮሺ ዋዛዼኔ፥ ዓይኑሞናኣ ታ ዒዛ ጋላታንዳኔ።
8 ናንጊና ናንጋ ጎዳ ፔ ዴሮኮ ዎልቃሢኬ፤
ዒዚ ዶኦሚ ካኣታሤሢማኣ ዻቂንታ ማዓ ዼጌ ዹካሢኬ።
9 ዴሮ ኔኤኮ ዓውሴ!
ኔኤሮ ማዔ ዓሶዋ ዓንጄ፥ ዔያቶ ሄንቃሢ ኔና ማዔ፤
ናንጊና ዔያቶ ቶኦኮ ዛጋያ ማዔ።

- ዓይኑሞ ማፃኣፖ
- <
- 28
- >

28:4 ዮሃ. ፆፔዻ 22፡12።

© 2015 The Word for the World International and The Bible Society of Ethiopia