- ዒዮቤ ማፃኣፖ
- <
- 13
- >

13
1 «ሃይሾ፤ ሃያ ቢያ ታኣኮ ዓኣፓ ዛጊናኣኮኬ፤
ዋያኣ ታኣኮ ዋይዚ ዒና ዔኬኔ።
2 ዒንሢ ዔራሢጉዲ ታኣኒያ ዔዔራኔ፤
ፔቴታዖ ታ ዒንሢዳፓ ዻካያቱዋሴ።
3 ጋዓንቴ ታኣኮ ጌኤዛ ዼኤፖ ፆኦዛሢናኬ፤
ታ ዒዛና ማርማኔ።
4 ዒንሢ ጋዓንቴ ሉኡዙሞና ኩሜያኬ፤
ዒንሢ ዼኤሻ ዔራያታዖ
ዖናኣ ዓውሳኒ ዳንዳዑዋ ዓሲጉዲኬ።
5 ሃያይዳፓ ዚቲ ዒንሢ ጌዔያታቴ
ዒንሢ ዔራ ማዒ ጴዻንዳያታዖኬ!»
6 «ታኣኒ ማርማ ማርማሢ ዋይዙዋቴ፤
ታና ሄሌም ታኣኒ ሞኦታ ሞኦቶ ዚቲ ጌይ ዋይዙዋቴ።
7 ዓይጎሮ ዒንሢ ፆኦሲ ሱንፆና ሉኡዙሞ ጌስታይ?
ፆኦሲ ጌሺሢና ዒንሢ ዒዛ ዎዛሳያ ማላ?
8 ሃንጎ ዒዛ ዛላ ዒንሢ ማዓኒ ማላ?
ዒዛኮ ታርዤ ማዒ ዒንሢ ዔቃ?
9 ዒዚ ዒንሢ ባኮ ዛጋያ ማዔቴ
ዒንሢዳፓ ፔቴ ባኣዚታዎ ኮሺ ዒ ዴንቃንዳኣሲንታኔ?
ዓሶ ዒንሢ ዔኤያሳሢጉዲ
ዒዛ ዒንሢ ዔኤያሳንዳያ ዒንሢም ማላ?
10 ዴሜና ዓኣሺንቲ ዓሲ ዒንሢ ዱማሳያ ማዔቴ
ጎኔና ፆኦሲ ዒንሢ ጎራንዳኔ።
11 ዒዛኮ ቦንቻ ዒንሢ ዒጊቹዋዓዳ?
ዒዛኮ ዼኤፑማ ዒንሢ ዲቃሡዋዓዳ?
12 ዒንሢ ኮኦኪንሦና ጌስታ ጌኤዛ ፓሡዋያ ዲቢንሢጉዲኬ፤
ዒንሢኮ ማርማሢያ ዓጪዳፓ ኮሾና ሜሄጉዲ ሃይቃያኬ።
13 ሂንዳ ዚቲ ጎዑዋቴ፤
ታኣኒያ ጌስቶም ታኣም ቤሲ ጌሡዋቴ፤
ዬካፓ ማዓ ባኣዚ ማዖንጎ። »
14 «ታኣኒ ዓጮ ዻይ ሜታዺ ናንጋሢ ዓይጎሮዳዖ?
ታኣኮ ዬያይዲፃ ታሼምፓሢ ባይዚ ማዓኔ።
15 ፆኦሲ ታና ዎዼያታቴያ
ዒዛ ጉሙርቂፆ ታ ሃሻዓኬ፤
ያዺ ማዔቴያ ታ ዓኣ ጎይፆዋ ዒዛም ኬኤዛንዳኔ።
16 ጎሜና ዓኣ ዓሲ ፆኦሲ ቤርቶ ሺኢካኒ ዳንዳዑዋኣሢሮ
ጎዖንቴ ሃይ ታኣኮ ጫርሹማ ዻቂንታ ካራ ማዓኒ ዳንዳዓኔ።
17 ሂንዳ ታ ኬኤዛ ባኮ ዒና ዔኩዋቴ፤
ታ ሺኢሻ ማርካቶዋ ኮሺ ዋይዙዋቴ።
18 ጌኤዞ ታኣኮ ኮይሳ ጎይፆ ዔኪ ታ ሺኢሼኔ፤
ታኣም ዎጊንታንዳሢያ ታ ጉሙርቃኔ።
19 ታና ዎጎና ዓይሢሳ ዓሲ ዓኣያ ማዔቴ
ታ ማርሙዋዖ ዚቲ ጌይ ሃይቃንዳኔ።
20 ፆኦሲዮ! ኔ ቤርታፓ ታ ዓኣሺንቱዋጉዲ
ሃንሢ ላምዖ ባኮንሢ ታኣም ማዼ፤
21 ዬንሢያ፦ ኔኤኮ ሜታሳ ኩጮ ታጊዳፓ ዔቂሴ፤
ኔኤኮ ዒጊቻያ ማዔ ዼኤፑሞና ታና ዲቃሢፖ።»
22 «ፆኦሲዮ! ቤርታዺ ኔ ኬኤዜ፤
ታ ኔኤኒ ኬኤዜ ባኮኮ ማሂፆ ኬኤዛንዳኔ፤
ሃንጎ ቤርታዺ ታ ኬኤዜም
ኔኤኒ ታ ኬኤዜ ባኮኮ ማሂ ታኣም ኬኤዜ።
23 ታ ማዼ ዻቢንቶና ጎሞና ዎማጉዴያዳይ?
ሂንዳ ታ ዻቢንቶና ጎሞና ታኣም ኬኤዜ።
24 ዓይጎሮ ታጊዳፓ ኔ ሃካይ?
ሃሣ ዓይጎሮ ታና ኔኤኮ ሞርኬ ማሂ ኔ ዛጋይ?
25 ዢባሬ ዲኢኒሻ ዋላሺና ሜልዚ ጎቦናጉዲ
ዓይጋ ዒጊቺ ኔ ታና ዳውሳይ?»
26 «ኔ ታ ዑፃ ዻቢንቲኬ ጌዒ ኮሺ ጫንቺ ባኣዚ ፃኣፔኔ፤
ናይ ዓኣዖ ታ ዻቢንቴ ዻቢንቶታዖ ኔ ዓይሲባኣሴ፤
27 ቶኮ ኔ ታኣኮ ዱፄና ቱኬኔ፤
ፔቴ ፔቴ ታ ሃንታ ሃንቲፆ ኔ ታኣኮ ፓይዳኔ፤
ታ ሄርቄ ኮጲዞዋ ኔ ዛጋኔ። ዒዮ. 33፡11።
28 ዬያሮ ታኣኒ ዎዔ ባኣዚ ማዒ ዓታኔ፤
ቢላ ሙዔ ማኣዖጉዲያኣ ታኣኒ ባይቃኔ።»

- ዒዮቤ ማፃኣፖ
- <
- 13
- >

13:27 ዒዮ. 33፡11።

© 2015 The Word for the World International and The Bible Society of Ethiopia