- ዓይኑሞ ማፃኣፖ
- <
- 116
- >

116
ሃይቢፓ ዓቴ ዓሲ ፆኦሲም ጋላቴ ጋላታ
1 ታኣኮ ዒላቶንታ ሺኢጲፆዋ ዋይዜሢሮ
ናንጊና ናንጋ ጎዳ ታ ናሽካኔ።
2 ዋዮ ፔኤሲ ዒ ታ ባንሢ ማሄሢሮ
ታ ናንጎ ዎዶ ቢያይዳ ታ ዒዛ ባንሢ ዒላታንዳኔ።
3 ሃይቢ ፒራ ታና ዓርቄኔ፤
ዱኡፖኮ ዒጊቺፃ ታና ሜታሴኔ፤
ዖዪሢንታ ሜቶንታ ታና ባሼኔ።
4 ታኣኒ ናንጊና ናንጋ ጎዳ ሱንፆ ዔኤላዖ፦
«ናንጊና ናንጋ ጎዳሢዮ! ታኣኮ ሼምፓሢ
ኔ ዓውሳንዳጉዲ ታ ሺኢቃኔ» ጌዔኔ።
5 ናንጊና ናንጋ ጎዳ ኮሺ፥ ሃሣ ፂሎኬ፤
ኑ ፆኦዛሢ ሚጪንታያኬ።
6 ናንጊና ናንጋ ጎዳ ዒና ሼሌዔዞንሢ ካፓኔ፤
ታኣኒ ሚርጌና ሜታዺ ዓኣንቴ ዒ ታና ዓውሴኔ።
7 ናንጊና ናንጋ ጎዳ ኮሺ ባኣዚ ኔኤም ማዼሢሮ
ታ ሼምፔሌ! ኔኤኮ ሃውሾሢ ባንሢ ማዔ።
8 ዒዚ ሼምፓሢ ታኣኮ ሃይቢፓ
ዓኣፖዋ ታኣኮ ዓቢሢዳፓ
ቶኮ ታኣኮ ዹቆይዳፓ ዓይሴኔ።
9 ዬያሮ ሼምፔና ዓኣ ዓሳ ናንጋ ቤዛ
ናንጊና ናንጋ ጎዳ ኮራ ታ ናንጋንዳኔ።
10 «ኮሺ ታ ሜታዼኔ» ጌዔ ዎዶናታዖ
ኔና ጉሙርቂፆ ታ ሃሺባኣሴ። 2ቆሮ. 4፡13።
11 ካራ ታኣም ባይቄ ዎዶና
«ዓሲ ቢያ ሉኡዚኬ» ታ ጌዔኔ።
12 ዒዚ ታኣም ማዼ ኮዦ ባኮሮ ቢያ
ናንጊና ናንጋ ጎዳም ታ ዓይጎ ጪጋንዳይ?
13 ናንጊና ናንጋ ጎዳ ታና ዓውሴሢሮ ጋላታንዳኔ፤
ዎይኖ ዑዦ ዒንጊሢ ማሂ ታ ዒዛም ሺኢሻንዳኔ።
14 ቡኬ ዴሮ ቢያሢ ቤርታ ኬስኪ
ታ ናኣቤ ናኣቦ ኩንሣንዳኔ።
15 ፆኦሲም ዱማዼ ዓሶኮ ሃይባ
ናንጊና ናንጋ ጎዳ ቤርታ ቦንቺንቴያኬ።
16 ናንጊና ናንጋ ጎዳሢዮ! ታኣኒ ኔኤኮ ዓይላሢኬ፤
ታ ኔ ዓይሌሎ ናኣዚ፥ ኔኤም ማዻሢኬ፤
ታኣኮ ቱኡዛፓ ኔ ታና ቡሌኔ።
17 ታ ኔኤም ዒንጎ ባኣዚ ማሂ ጋላታ ሺኢሻኔ፤
ሱንፆዋ ኔኤኮ ታ ዔኤላኔ።
18 ቡኬ ዴሮ ቢያሢ ቤርታ
ናንጊና ናንጋ ጎዳም ታ ናኣቤ ናኣቦ ኩንሣንዳኔ።
19 ዬሩሳላሜ! ታኣኒ ኔ ጋራ
ናንጊና ናንጋ ጎዳ ማኣሮኮ ዓሳ ቡካ ጶኦካ
ዬያ ማዻንዳኔ።
ናንጊና ናንጋ ጎዳም ጋላታ!

- ዓይኑሞ ማፃኣፖ
- <
- 116
- >

116:10 2ቆሮ. 4፡13።

© 2015 The Word for the World International and The Bible Society of Ethiopia