- ዓይኑሞ ማፃኣፖ
- <
- 34
- >

34
ዳውቴ ዓቤሜሌኬ ቤርቶ ዣኣዦ ማሊ ሙኬሢሮ ዳውሴም ዒ ጳሽካዖ ዓይናዼ ዓይኑሞ
ናንጊና ናንጋ ጎዳኮ ኮሹሞሮ ጋላቲንታ ጋላታ
1 ታኣኒ ቢያ ዎዴ ናንጊና ናንጋ ጎዳ ጋላታኔ፤
ታ ዒዛ ጋላቴ ጎይሣ ዴዓኔ። 1ሳሙ. 21፡13-15።
2 ታኣኒ ታኣኮ ጉቤ ዒናፓ ናንጊና ናንጋ ጎዳና ሄርሺንታኔ፤
ዒኖ ሼሌዞንሢ ዬያ ዋይዚ ዎዛዻኔ።
3 ሃኒ ሙኩዋቴ፥ ታኣና ዎላ ናንጊና ናንጋ ጎዳ ኑ ቦንቾም፤
ኑኡኒ ዎላ ሱንፆ ዒዛኮ ዼግ ዼጊዶም።
4 ናንጊና ናንጋ ጎዳ ታና ማኣዳንዳጉዲ
ታኣኒ ኮዓዛ ዒ ታኣም ዋይዜኔ፤
ታ ዒጊጫ ባኮ ቢያይዳፓ ታና ዒ ዓውሴኔ።
5 ዒዛ ባንሢ ዛጋ ዓሶኮ ቢያ ዓኣፖ ካራ ፖዔኬ፤
ፔቴታዖ ቦርሲንቲ ዔያታ ቦርሲንቱዋሴ።
6 ሜታዺ ማኣዶ ኮዓ ዓሢ ዒላቴኔ፤
ናንጊና ናንጋ ጎዳኣ ዒዛኮ ዬያ ዋይዜኔ፤
ሜታሢዳፓኣ ቢያ ዒዛ ዓውሴኔ።
7 ናንጊና ናንጋ ጎዳኮ ኪኢታንቻሢ
ፆኦሲ ዒጊጫ ዓሶኮ ዓጮ ማንጊ ዔቂ ካፓኔ፤
ዔያቶኮ ኮይላ ማዒ ፑርታ ሜቶይዳፓ ዓውሳኔ።
8 ናንጊና ናንጋ ጎዳኮ ኮሹሞ ሂንዳ ዛጉዋቴ፤
ዒዛ ፔኤኮ ጊቲማ ማሃ ዓሳ ዓንጂንቴያኬ። 1ጴፂ. 2፡3።
9 ዒንሢ ዱማዼ ዓሳ ዒዛ ዒጊጩዋቴ፤
ናንጊና ናንጋ ጎዳ ዒጊጫ ዓሶም ፓጫ ባኣዚ ባኣሴ።
10 ዞባ ካራ ባይዛኒና ናይዺንታኒያ ዳንዳዓኔ፤
ናንጊና ናንጋ ጎዳ ኮዓዞንሢም ጋዓንቴ
ኮሺ ባኣዚ ፔቴታዖ ፓጫዓኬ።
11 ታ ናይዮቴ! ሃኒ ሙኪ ዋይዙዋቴ፤
ናንጊና ናንጋ ጎዳ ዒጊጮንዶ ጎይሢ ታ ዒንሢ ዔርዛንዳኔ።
12 ዒንሢዳፓ ናንጊ ናንጋኒ ናሽካያና
ሚርጌ ዎዴ ኮሺ ባኣዚ ዛጋኒ ኮዓሢ ዖናዳይ?
13 ያዺ ማዔቴ ዻንጎ ኔኤኮ ፑርታ ባኣዚ ጌስቱዋጉዲ ዓርቄ፤
ዒንዲርዛ ኔኤኮ ሉኡዙሞ ባኣዚ ጌስቱዋጉዲ ካፔ።
14 ፑርታ ባኣዚዳፓ ሺኢኬ፤
ኮሺ ባኣዚ ማዼ፤
ኮሹሞ ኮዔ፥ ጊንፆማ ዒዞኮ ዓኣዼ።
15 ናንጊና ናንጋ ጎዳሢኮ ዓኣፓ ፂሎንሢ ባንሢ ዛጋኔ፤
ዋያ ዒዛሲ ዒላቶ ዔያቶኮ ዋይዛኒ ቡሊንቴያኬ።
16 ሳዓፓ ዔያቶ ማሊሲ ጶቂሣ ባኣዚ ባይዛኒ
ዓኣፓ ዒዛኮ ፑርቶ ማዻዞንሢዳኬ። 1ጴፂ. 3፡10-12።
17 ፂሎ ዓሳ ዒላታዛ ናንጊና ናንጋ ጎዳ ዋይዛኔ፤
ዔያቶኮ ዓኣ ሜታስካፓ ዒ ዔያቶ ዓውሳኔ።
18 ናንጊና ናንጋ ጎዳ ዒኖ ሜቂ ማላዞንሢም ዑኬኬ፤
ካራ ባይቂ ማላዞንሢያ ዒ ዓውሳኔ።
19 ፂሎ ዓሶኮ ሜታ ሚርጌኬ፤
ናንጊና ናንጋ ጎዳ ጋዓንቴ ዬያ ቢያይዳፓ ዔያቶ ዓውሳኔ።
20 ዔያቶኮ ሜጌፆ ቢያ ዒ ካፓሢሮ
ዬያቶይዳፓ ፔቴ ሜጌሢታዖ ሜቁዋሴ። ዮሃ. 19፡39።
21 ፑርቶ ማዻ ዓሶ ፑርቱማ ዎዻኔ፤
ኮዦ ዓሶ ዒፃ ዓሳ ሜቶ ዛጋንዳኔ።
22 ናንጊና ናንጋ ጎዳ ዒዛም ማዻዞንሢኮ ሼምፓሢ ዓውሳንዳኔ፤
ዒዛ ጉሙርቃ ዓሶ ፑርታ ባኣዚ ሄላዓኬ።

- ዓይኑሞ ማፃኣፖ
- <
- 34
- >

34:1 1ሳሙ. 21፡13-15።

34:8 1ጴፂ. 2፡3።

34:16 1ጴፂ. 3፡10-12።

34:20 ዮሃ. 19፡39።

© 2015 The Word for the World International and The Bible Society of Ethiopia