- ዓይኑሞ ማፃኣፖ
- <
- 81
- >

81
ዓይኑሞ ሱኡጋሢ ዓይሣ ጎይፆ ሹሉንጎና ዓይናዺንታ ዓሳኣፔ ዓይኑሞ
ቦንቾ ኬሊና ዓይናዺንታ ዓይኑሞ
1 ኑኡኮ ዶዱማሢ ማዔ ፆኦዛሢም ዓይናዹዋቴ!
ያይቆኦቤ ፆኦዛሢም ዒላሹዋቴ!
2 ዓይኑሞ ዓርቁዋቴ፥ ታምቡሮዋ ባዑዋቴ፤
ፔቴ ሻሺና ዴንሢ ዋርቆ ጎኦሎንታ
ሜሌ ዓይኑሞ ዓንጋሞዋ ዴንሢ ኮሺ ዑኡሲና ዓይናዹዋቴ።
3 ዓጊና ፄኤራኣና ጊንሣ ዋኣፃ ጌላኣና
ዼኤፖ ቦንቾ ኬሎናይዳኣ ዛዬ ዋርቁዋቴ። ፓይ. ማፃ 10፡10።
4 ዬይ ዒስራዔኤሌ ዓሶም ዒንጊንቴ ዳምቤ
ያይቆኦቤ ፆኦዛሢ ኬሴ ዎጌኬ።
5 ዒዚ ጊብፄ ዓጮይዳ ሜቶ ዓጌ ኬሎና
ዬይ ዮሴፔም ኬሶናያኬ፤
ታ ዔሩዋ ሙኡቺና ሂዚ ጋዓንቴ ታ ዋይዜኔ፦
6 «ጌኤቶ ታ ዒዛኮ ኬዲዳፓ ሃውሺሴኔ፤
ኩጫ ዒ ዔካ ዴኤፆ ባኮ ታ ዒዛ ሃሺሴኔ።
7 ኔና ሜቴ ዎዶና ኔ ታና ዔኤሌኔ፤
ታኣኒያ ኔና ዓውሴኔ፤
ታ ዓኣሺንቲ ዓኣ ዹሞ ሻኣሮ ጉጉንፆሲ ባኣካ ዓኣዖ
ታ ኔኤም ዋይዜኔ፤
ዣላሢ ዎሮኮ ዋኣፃ ዓልቃ ቤዛ
ኔ ዎይታቴያ ጌዒ ታ ኔና ዛጌኔ። ኬሲ. ማፃ 17፡7፤ ፓይ. ማፃ 20፡13።
8 ታ ዴሬዮቴ! ታ ላታ ባኮ ዋይዙዋቴ፤
ዒስራዔኤሌ! ኔ ታኣም ዋይዛቴ ዓይጎ!
9 ኔ ካኣሽካ ፃንጎ ፆኦሲ
ሃሣ ዔርቱዋ ፆኦሲ ኔኤኮ ባኣያ ማዖንጎ፤
ዬያ ካኣሽኪፖ።
10 ጊብፄ ዓጫፓ ኔና ኬሴ ናንጊና ናንጋ ጎዳ ማዔ
ኔ ፆኦዛሢ ታናኬ፤
ዻንጎ ኔኤሲ ኮሺ ሾኦኬ፤
ታኣኒ ኩንሢ ኩልሳንዳኔ።» ኬሲ. ማፃ 20፡2-3፤ ላሚ. ዎማ 5፡6-7።
11 «ታኣኮ ዴራ ጋዓንቴ ታኣም ዋይዚባኣሴ፤
ዒስራዔኤሌ ዓሳኣ ታኣም ዓይሢንቲባኣሴ።
12 ዬያሮ ዔያታ ማሌ ማሊፆጉዴያ ዓኣዻንዳጉዲ
ዔያቶኮ ባይቄ ዒኖም ዓኣሢ ታ ዔያቶ ዒንጌኔ።
13 ታ ዴራ ዎንዴ ታኣም ዋይዜያ ማዔያታቴ
ዒስራዔኤሌ ዓሳ ታ ጎይፆና ዓኣዼያታቴ
14 ቤዞና ታ ዔያቶኮ ሞርኮ ባሼያ ናንዳንቴኬ፤
ዔያቶ ሞርኮ ዑፃ ታ ኩጮ ታ ዔቂሴያ ናንዳንቴኬ።
15 ፆኦሲም ዋይዞ ዒፃ ዓሳ ዒዛ ቤርታ ዻውሲንታንዳኔ፤
ዔያቶ ሄላ ሜታሢያ ናንጊና ጋፑዋያ ማዓንዳኔ።
16 ዒንሢ ታ ጋዓንቴ ኮሺ ዛርጌ ሙኡዛንዳኔ፤
ዑታሢ ዔኤዞና ታ ዒንሢ ሚሻንዳኔ።»

- ዓይኑሞ ማፃኣፖ
- <
- 81
- >

81:3 ፓይ. ማፃ 10፡10።

81:7 ኬሲ. ማፃ 17፡7፤ ፓይ. ማፃ 20፡13።

81:10 ኬሲ. ማፃ 20፡2-3፤ ላሚ. ዎማ 5፡6-7።

© 2015 The Word for the World International and The Bible Society of Ethiopia