- ዒዮቤ ማፃኣፖ
- <
- 17
- >

17
1 «ዑኡዞ ዔካኒ ታኣኒ ባሺንቲ
ናንጎ ዎዳ ታኣኮ ጋፓኒ ዑኬኔ፤
ዓካሪ ዱኡፒ ታና ካፔኔ።
2 ታና ቦሃ ዓሳ ማንጌኔ፤
ዓኣፓ ታኣኮ ዔያታ ታና ዒፃሢ ዛጋኔ።
3 ፆኦሲዮ! ኔጊዳፓ ዓታዛ
ሜሌ ታኣም ዔቄያ ባኣሴ፤
ኔኤኒ ኔኤሮ ታኣም ዋኣሴ ማዔ።
4 ዔያታ ማሊ ጶቂሡዋጉዲ
ዒኖ ኔ ዔያቶኮ ዓርቄኔ፤
ዬያሮ ዔያታ ባሻንዳጉዲ ማሂፖ።
5 ሚኢሼ ዴንቃኒ ጌዒ
ፔ ላጋሢ ዓኣሢ ዒንጋ ዓሲ
ዒ ማዼ ጌና ናኣቶ ሄላኔ።
6 ፆኦሲ ታና ዓሲ ዓማላንዳጉዲ ማሄኔ፤
ዓሳ ፔኤኮ ጩጮ ዒዛኮ ቤርታ ጩታ ዓሲጉዲ ታ ማዔኔ።
7 ታኣኮ ዖዪፃፓ ዔቄያና ዓኣፓ ታኣኮ ዴይ ዓቴኔ፤
ዑፃ ታኣኮ ጉቤ ሺቢጉዲ ማዔኔ።
8 ፔና ጎኔ ዓሲኬ ጋዓ ዓሳ ሃያ ባኮና ዲቃቴኔ፤
ጌኤዦ ዓሳኣ ፆኦሲ ጉሙርቁዋ ዓሶይዳ ዻጋዼኔ።
9 ያዺ ማዔቴያ ፂሎ ዓሳ ጎኑሞ ጎይፃፓ ሺኢኩዋሴ፤
ጌኤዦንሢያ ዶዱሞይዳ ዶዱሞ ቃሳኔ።
10 ዒንሢ ቢያሢ ላሚ ሙኪ ታ ቤርታ ማርሜቶ
ዒንሢ ባኣኮይዳፓ ፔቴታዖ ማሊ ጶቂሣ ዓሲ ታ ዴንቃዓኬ።»
11 «ታኣኮ ናንጎ ዎዳ ጋፔኔ፤
ታ ቱኬ ቱኡዞና ታኣኮ ዒኖ ማሊፆና ጉሪ ማዒ ዓቴኔ።
12 ሃኣታ ዓሳ ዹሞ ‹ሮኦሪኬ› ጋዓኔ፤
ሮኦሮ ሃሣ ‹ዹማኒ ዑኬኔ› ጋዓኔ።
13 ሃካፓ ሴካ ታኣኮ ዓኣማ
ሃይቂ ዱኡኪንቲሢ ሌሊኬ፤
ዒኢካ ዹሞይዳ ሻኣሎ ታኣኮ ታ ሂኢሣንዳኔ።
14 ዬካፓ ዱኡፖ፦ ‹ዓዴ› ጌይ ታ ዔኤላንዳኔ፤
ታና ሙዓ ዛኣሎ፦ ‹ታ ዒንዴ፤ ታ ጌሮ› ታ ጋዓንዳኔ።
15 ዓካሪ ዓይጎ ሃጊ ማዓ ዎዛ ታኣኮ ዓኣይ?
ታኣኮ ሃጊ ማዓ ዎዞ ዖ ታኣም ዴንቃንዳይ?
16 ታኣኒ ሊካ ሃይቄ ዓሳ ዓኣ ቤዞ ኬዳኣና
ሃጊ ማዓንዳ ዎዛ ታኣና ዎላ ኬዳንዳ?
ሃሣ ታኣና ዎላ ዱኡፓ ኑ ጌላንዳ?»

- ዒዮቤ ማፃኣፖ
- <
- 17
- >

© 2015 The Word for the World International and The Bible Society of Ethiopia